**கனவுலகக்கனடாவும் களையிழந்த கனடாவும்**

மனிதனுடைய ஆசைக்கு அளவே இல்லை.

வாய்க்கு ருசியான விதம் விதமான உணவு, அழகான பகட்டான ஆடைகள், ஆடம்பர மாடிமனை வீடுகள், வேண்டிய இடத்துக்கு சென்றுவர சொகுசான வாகனங்கள் இனிமையான பொழுதுபோக்குச் சாதனங்கள் ..இப்படி உலகத்திலுள்ள அத்தனை வசதிகளும் தனக்குக் கிடைக்கவேண்டுமென இன்றைய மனிதன் விரும்புவது இயல்பானதே. அவற்றைதேடி ஓடும் மனிதனின் ஆசைகளை கனடிய மண் ஓரளவு தீர்த்து வைத்துள்ளது என்றுதான் கூறவேண்டும்.

ஆம், உலகில் மகிழ்ச்சியாக வாழக்கூடிய நாடுகளின் வரிசையில் கனடாவும் முன் வரிசையில் கணிக்கப்பட்டுத்தான் வந்திருக்கின்றது.

கனடியர்களின் கடின உழைப்பாலும் புத்திசாலித்தனத்தாலும் ஏற்படுத்தப்பட்ட வாழ்க்கை வசதிகள் மக்களை மகிழ்ச்சியாக வைத்திருக்கின்றன என்பதில் ஐயமில்லை. அதேவேளை மனிதவாழ்வுக்கு இயற்கை எவ்வளவுதூரம் சாதகமாக அமைந்துள்ளதோ அவ்வளவுதூரம் பாதகமாகவும் அமைந்துள்ளது.

பாதகமான இயற்கை நிகழ்வுடன் போராடி வெற்றிபெற்றால்தான் தான் விரும்பியதை, தனது மகிழ்ச்சியான வாழ்வைக் கட்டியெழுப்பமுடியும்.

எமது தாயக மண்ணைப்போலன்றி இக் கனடிய மண்ணில் எத்தனையோ வளங்கள் இருந்தாலும் இங்கத்திய காலநிலை என்பது எமக்கு பாதகமாக எம்மை அச்சுறுத்துவதாகவே உள்ளது. எமது நாட்டில் வருடம் முழுவதும் சீரான வெப்பநிலை. எப்பொதும் 20 பாகைக்கு மேலேயன்றி பூச்சியத்துக்கு கீழே ஒருபோதும் போவதில்லை. இங்கு மாரிகாலத்தில் பூச்சியத்துக்கு கீழே போவது சாதாரணவிடயம். மனிதனின் முயற்சியால் போதுமான அளவு மின்சாரத்தினையும் எரிவாயுவையும் உற்பத்தி செய்து குளிரின் பாதிப்பினை நாம் உணராதபடி அனைத்து வீடுகள், தொழிற்சாலைகள், கடைகள் முதலான அனைத்தும் வெப்பமூட்டப்பட்டுள்ளன. வருடம் முழுவதும் 24 மணி நேரமும் மின்சாரம் வழங்கப்பட்டுள்ளது.

அவனின்றி அணுவும் அசையாதென்பார்களே அவ்வாறு கனடாவில் கரண்ட் இல்லாவிட்டல் ஒரு அடியும் எடுத்து வைக்கமுடியாது. ஆம் கனடாவில் கரண்ட் இல்லாவிட்டால் கதை கந்தலாகிவிடும். இதுவரை காலமும் அது தடைப்படாததால் அதன் பெறுமதி அதன் முக்கியத்துவம் எமக்குத் தெரியவில்லை.

கடந்த சனிக்கிழமை (21.12.2013) பெய்த வரலாறு காணாத பனிமழையால் அனேக மரங்கள் சாய்ந்து மரக்கிளைகள் முறிந்து மின்சார வயர்கள் அறுந்து போனதால் கனடா ரொறன்ரோவில் அரைவாசி இடத்துக்கு மின் விநியோகம் தடைப்பட்டுவிட்டது.

வீடுகளுக்கு வெளிச்சமில்லை, நீர் விநியோகமில்லை. சமையல் அடுப்பு நின்றுவிட்டது. எல்லாவறுக்கும் மேலாக பூச்சியத்துக்கு கீழான வெப்பநிலை வீட்டுக்குள் புகுந்துகொண்டது. கடும் குளிரால் பத்துக்கும் மேற்பட்டோர் இறந்துபோனார்கள். காரை வெளியே எடுப்பதற்கு மின்சாரமின்றி கராச் கதவைத் திறக்க முடியவில்லை. வெளியே நின்ற வாகனத்துக்குக்கூட எரிபொருள் நிரப்பமுடியாததால் அதனையும் பாவிக்க முடியவில்லை. மக்கள் பட்ட கஸ்டம் சொல்லிமாளாது.

நல்லவேளையாக ஒரு சில இடங்களில் மின் விநியோகம் இருந்ததால் அந்த இடங்களில் அவர்களது உறவினர்களும் நண்பர்களும் தஞ்சமடைந்து தம்மைக் காப்பாற்றிக் கொண்டனர். இல்லாவிடின் ரொறன்றோவின் இழப்பு பாரதூரமானதே. என்றபோதிலும் பல இடங்களில் குளிரூட்டியில் இருந்த உணவுகள் மருந்து வகைகள் பாழாகிவிட்டன. பண்டிகைக்காலத்தில் பல வர்த்தகத்தாபனங்கள் முடங்கிவிட்டன. உணவகங்கள் இயங்கவில்லை. வெளியே நின்ற வாகனங்களை உறை பனி மூடிவிட்டதால் அவற்றை எடுக்கமுடியவில்லை. மின் வினியோகத்தை சீராக்க அரசு முயன்றும் சீரற்ற காலநிலை காரணமாக அதுவும் உடனே கைகூடவில்லை..

இந்நிகழ்வு கனடாக்கனவில் மிதந்தவர்களுக்கு எம் நாட்டின் அருமையை சிந்தித்துப்பார்க்கும் நிகழ்வாக அமைந்துவிட்டது. நம் நாட்டில் மின்சாரம் இல்லாவிட்டால் ஒரு லாம்பைக் கொழுத்தி வைத்துவிட்டு எதுவுமே நடக்காததுபோல் எம் கடமையைச் செய்துகொண்டிருப்போம்.

ஏனெனில் நாம் இயற்கையுடன் போராடவேண்டியதில்லை. அதனால் எமக்கு தோல்வியுமில்லை.

ஆனால் கனடா இயற்கையுடன் போராடித்தான் வாழவேண்டியுள்ளது. அதனால். அதற்கு ஏற்படும் சிறு தோல்விகள்கூட பேரழிவைத்தந்துவிடுகின்றது. இயற்கையின் பாரிய சக்திக்கு முன்னால் மனித சக்தி ஒன்றுமேயில்லை என்பது மீண்டுமொருமுறை நிரூபிக்கப்பட்டுள்ளது.அவ்வளவே.

பொன்.கந்தவேல்.